Úradný vestník 320 E , 15/12/2005 S. 0066 - 0069



P6_TA(2005)0064 Správa o činnosti Európskej investičnej banky (2003) Uznesenie Európskeho parlamentu o správe o činnosti Európskej investičnej banky za rok 2003 (2004/2187(INI)) Európsky parlament, - so zreteľom na články 266 a 267 Zmluvy o ES, ktorými sa zriaďuje Európska investičná banka (EIB) a na protokol so stanovami Európskej investičnej banky, ktorý je k Zmluve pripojený, - so zreteľom na rozhodnutie konferencie predsedov z 15. mája 1996, aby sa pod vedením gestorského výboru konala každý rok rozprava o prioritách v oblasti pôžičiek, o výročnej správe a o smeroch činnosti EIB, - so zreteľom na správu skupiny EIB o činnosti za rok 2003, na plán činnosti skupiny EIB na roky 2004 - 2006, na výročnú správu Európskeho investičného fondu (EIF) za rok 2003, na výročné správy Kontrolného výboru za finančný rok 2003 a na odpovede riadiaceho výboru a takisto na vypočutie prezidenta EIB v gestorskom výbore uskutočnené 23. novembra 2004, - so zreteľom na prehlásenie o spravovaní EIB z 2. júna 2004, - so zreteľom na pripomienky uvedené vo výročnej správe Dvora audítorov za rok 2003, - so zreteľom na dohodu o spolupráci medzi Komisiou a EIB z januára 2000, - so zreteľom na závery zo zasadnutia predsedníctva Európskej rady v Lisabone, z 23. a 24. marca 2000, Európskej rady v Göteborgu z 15. a 16. júna 2001 a Európskej rady v Bruseli z 12. a 13. decembra 2003, - so zreteľom na svoje uznesenie z 22. apríla 2004 o správe o činnosti Európskej investičnej banky za rok 2002 [1], - so zreteľom na článok 112 ods. 2 a článok 45 rokovacieho poriadku, - so zreteľom na správu Výboru pre hospodárske a menové veci (A6-0032/2005), A. keďže EIB je verejná banka, zriadená Zmluvou o ES ako privilegovaná finančná inštitúcia s cieľom dosiahnuť ciele Európskej únie investíciami do projektov a pôsobiť ako katalyzátor pre také investovanie, a keďže lisabonské a göteborské zasadnutia Európskej rady opätovne potvrdili príspevok EIB k dosiahnutiu týchto cieľov; keďže uvedené Európske rady načrtli široké línie týchto cieľov, a to ekonomiku, ktorej konkurencieschopnosť je založená na vedomostiach a sociálnej kohézii, rešpektujúc miestne a svetové environmentálne obmedzenia, B. keďže na týchto Európskych radách si Európska únia stanovila za cieľ, že sa stane najkonkurencieschopnejšou a najdynamickejšou ekonomikou založenou na vedomostiach na svete, v ktorej trvalo udržateľný hospodársky rast vytvára viac a lepších pracovných miest, pevnejšiu sociálnu súdržnosť a dodržiavanie environmentálnych záväzkov; keďže tento cieľ predpokladá značné investície; keďže úloha EIB sa uznáva predovšetkým pri uskutočňovaní "Iniciatívy rastu"; keďže Európsky parlament takisto zdôraznil veľmi osobitný význam financovania rizikového kapitálu, malých a stredných podnikov a ľudského kapitálu, C. keďže existujú významné rozdiely v dopyte a poskytovaní úverov stredným a malým podnikom v rôznych členských štátoch, D. keďže pôžičky poskytnuté v roku 2003 dosiahli 46,6 miliardy eur, z toho 37,3 miliardy eur pre členské štáty (80 %), 5,7 miliardy eur pre pristupujúce krajiny a krajiny, ktorých pristúpenie prebieha a 3,6 miliardy eur pre partnerské krajiny, vrátane 2,1 miliardy pre krajiny európsko-stredomorského partnerstva a 0,5 miliardy pre krajiny Ázie, Karibiku a Pacifiku a zámorské teritóriá, pričom asi 40 % týchto pôžičiek prechádzalo cez sprostredkovateľské banky, E. keďže dôležité miesto EIB v inštitucionálnom rámci Európskej únie a objem úverov, ktoré spravuje alebo pre ktoré pôsobí ako katalyzátor, z ktorých niektoré pochádzajú z rozpočtu Únie, je dostatočné na odôvodnenie dialógu, ktorý vedie s Európskym parlamentom, Radou a Komisiou, a takisto hodnotenie zo strany Dvora audítorov (pokiaľ ide o prostriedky Európskej únie), ako aj zo strany Európskeho úradu pre boj proti podvodom, F. keďže EIB zohráva dôležitú úlohu a má multiplikačný efekt na mobilizáciu iných zdrojov financovania, podnecujúc účasť súkromného sektora a zdieľanie rizika najmä prostredníctvom nástrojov rizikového kapitálu a poskytovania záruk, 1. blahoželá EIB k jej správe o činnosti za rok 2003 a takisto za celkové zlepšenie transparentnosti informácií poskytovaných občanom a teší sa z kvality vzťahov nadviazaných s EIB; Ciele 2. vyzýva EIB, aby pokračovala v aktívnej podpore uskutočňovania stratégie, ktorú definovali Európske rady v Lisabone a Göteborgu, predovšetkým cestou svojej "iniciatívy Inovácia 2010", a v podpore Iniciatívy rastu cestou financovania programov infraštruktúry a projektov v oblasti výskumu a vývoja a katalýzou verejných i súkromných investícií; navrhuje EIB, aby užšie spolupracovala s Komisiou a Európskou centrálnou bankou s cieľom definovať pravidlá obozretnosti umožňujúce poskytovať príslušné pôžičky a nenarušiť pritom udržateľnú mieru verejného dlhu členských štátov; 3. nabáda EIB, aby uprednostňovala financovanie transeurópskych sietí; podporuje EIB v jej rozhodnutí investovať viac do odvetvia obnoviteľných energetických zdrojov a ustanoviť prevenciu emisií plynov so skleníkovým efektom ako podstatné kritérium pri výbere projektov, ktoré budú podporené; 4. blahoželá EIB k ďalšiemu rozvoju pôžičiek pre malé podniky; vyzýva EIB, aby venovala pozornosť aj odvetviu sociálnej ekonomiky a "miestne orientovaným službám", ktoré majú so zreteľom na súčasný demografický vývoj veľký význam pre zabezpečenie optimálnej účasti v pracovnom živote a optimálnej úrovne sociálnej súdržnosti; 5. vyzýva EIB, aby zlepšila poskytovanie úverov malým a stredným podnikom v tých členských štátoch, ktoré zaostávajú v oblasti úverov EIB, aby sa tak znížili významné rozdiely medzi členskými štátmi; 6. upriamuje pozornosť na rok mikroúverov OSN a vyzýva EIB, aby túto skutočnosť začlenila do svojho programu na rok 2005; 7. vyzýva EIB na prijatie presných pravidiel definujúcich kritériá kvantitatívneho vyhodnotenia predložených projektov a tiež na systematické posudzovanie získaných výsledkov, aby bolo možné vyhodnotiť skutočný prínos k plneniu Lisabonskej stratégie; 8. uznáva hospodárske a sociálne dôsledky činností EIB na rast malých a stredných podnikov a zamestnanosť; vyzýva však EIB na zvýšenie svojho vplyvu prostredníctvom zlepšenia administratívnych štruktúr na prístup malých a stredných podnikov k rizikovému kapitálu a podnecovaním prístupu k jej činnostiam zo strany miestnych a regionálnych finančných partnerov; Kritériá a hodnotenie 9. blahoželá EIB k pokroku, ktorý dosiahla v posledných rokoch pri selektívnom definovaní podporovaných projektov v rámci cieľov Európskej únie; vyzýva ju, aby tieto kritériá pre selektovanie upresnila a pri hodnotení výsledkov postupovala prísne vzhľadom na ciele; 10. naliehavo vyzýva na zníženie veľkých administratívnych prekážok pre malé a stredné podniky a banky, tak aby tieto mohli čerpať kapitál EIF; vyzýva na to, aby sa venovala mimoriadna pozornosť iniciatíve Inovácia 2010 a tiež na to, aby sa v tejto súvislosti znížil prah pre projekty; 11. berie na vedomie želanie EIB prispieť k Lisabonskej stratégii, zdôrazňuje významnú úlohu, ktorú zohral EIF prostredníctvom iniciatívy Inovácia 2010 a vyzýva EIB na konsolidáciu svojej úlohy finančnej hnacej sily modernizácie Európskej únie, najmä prostredníctvom podpory vedeckého výskumu a predovšetkým podpory priemyslu najmodernejších technológií; 12. vyzýva EIB, aby pri pôsobení mimo Európskej únie upresnila kritériá svojho pôsobenia nad rámec veľmi všeobecného mandátu Komisie a vzala pritom za základ odporúčania Európskeho parlamentu týkajúce sa spolupráce a odporúčaní Svetovej banky a ostatných rozvojových bánk; 13. podporuje snahy EIB zamerané na optimalizáciu koordinácie s Komisiou prostredníctvom spoločnej pracovnej skupiny; navrhuje, aby táto koordinácia bola formalizovaná, a aby sa rozšírila aj na Európsky parlament; 14. vyzýva EIB, aby viedla dôkladnejší prieskum o skutočnom prínose investícií Európskej únie a EIB pre regionálny rozvoj, a aby zaviedla vhodné ukazovatele, ako to odporúča jej vlastný útvar hodnotenia; 15. odporúča EIB, aby ďalej zlepšovala definovanie kritérií na konečné udeľovanie globálnych pôžičiek a vyzýva EIB, aby zaviedla transparentný postup kontroly a hodnotenia ich použitia sprostredkovateľskými bankami, predovšetkým umožňujúci kontrolovať, či kvalita pôžičiek EIB naozaj slúži na prospech konečných príjemcov; zastáva názor, že EIB by mala zohrať aktívnu úlohu pri monitorovaní globálnych úverov a v prípade potreby zlepšovať ich podporu a poskytovanie; 16. vyzýva Dvor audítorov, aby zabezpečil, že podmienky viazané na poskytovanie úverov zo strany EIB a dotácie, ktoré je oprávnená prideliť rôznym projektom nebudú viesť k stavu, kedy by niektorí prijímatelia nepriamo profitovali z neprimeraných dotácií, hoci by mohli získať finančné prostriedky na trhu; vyzýva EIB, aby umožnila Dvoru audítorov plný prístup k potrebným informáciám, vrátane, podľa potreby, dôverných alebo trhovo citlivých obchodných informácií; Transparentnosť a zodpovednosť 17. blahoželá EIB za pokrok, ktorý dosiahla v dialógu s verejnosťou a mimovládnymi organizáciami (MVO), ako i za zverejnenie jej správ o prostredí a o hodnotení sociálneho vplyvu jej projektov v rozvojových krajinách; 18. odporúča vypracovanie osobitnej informačnej kampane o činnostiach EIB pre malé a stredné podniky v nových členských štátoch; 19. v plnej miere schvaľuje návrhy na transparentnosť schválené predstavenstvom 15. júna 2004; je pripravený aktívne sa podieľať na konzultačnom postupe predpokladanom touto správou v súvislosti s plnením Dohovoru OSN o prístupe k informáciám, účasti verejnosti na rozhodovacom procese a prístupe k spravodlivosti v oblasti životného prostredia (Aarhuský dohovor); zdôrazňuje dôležitosť toho, aby sa vzali do úvahy všetky požiadavky, ktoré na tejto konzultácii vyslovia inštitúcie a MVO; 20. domnieva sa, že zlepšeniu auditu EIB by sa mala venovať väčšia pozornosť v súlade s odporúčaniami výročných správ Výboru pre overovanie a oddelenia pre hodnotenie operácií; zastáva názor, že Európsky parlament by sa mal tohto procesu zúčastniť; 21. vzhľadom na opakujúce sa správy v tlači týkajúce sa možných konfliktov záujmov na úrovni vedenia EIB, víta upresnenia, ktoré v tejto súvislosti poskytla EIB po schválení vyššie uvedenej správy A6-0032/2005; víta úpravy štatútu a rokovacieho poriadku EIB týkajúce sa štruktúry vedenia, uskutočnené po 1. máji 2004 pri príležitosti rozšírenia Európskej únie o 10 nových členských štátov; schvaľuje zverejnenie uceleného etického kódexu, platného pre rozhodovacie orgány EIB, na internetovej stránke EIB; 22. vyzýva EIB, aby aj naďalej poskytovala každý rok Európskemu parlamentu a verejnosti súhrn činností uskutočnených s cieľom zlepšiť jej fungovanie, v súlade s uvedeným uznesením Európskeho parlamentu z 22. apríla 2004; berie na vedomie, že je potrebné aj naďalej sa zamýšľať nad spôsobom zlepšenia dohľadu nad EIB v súvislosti s využitím vlastných zdrojov a finančných prostriedkov, ktoré jej sú pridelené z rozpočtu Európskej únie; *** 23. poveruje svojho predsedu, aby toto uznesenie postúpil Rade a Komisii ako aj EIB. [1] Prijaté texty, P5_TA(2004)0371. --------------------------------------------------